Жәлар рыкәашара Аҳәынҭқарратә ансамбль “Кавказ” Кандид Ҭарба ихьӡ ахҵоуп
Аҟәа. Ҧхынҷкәын. 27. Аҧсныпресс. Иахьа имҩаҧысыз Аҧсны акультуреи аҭоурыхтә-культуратә ҭынхақәа рыхьчареи Аминистрра аколлегиа аилатәараҿы Жәлар рыкәашара Аҳәынҭқарратә ансамбль “Кавказ” уи аҧҵаҩы, «Ахьӡ-Аҧша» аорден II аҩаӡара занашьоу, Аҧсни Аахыҵ Уаҧстәылеи Жәлар рартист Кандид Ҭарба ихьӡ ахҵара азҵаара иалацәажәеит.
Кандит Ҭарба ихьӡ анаӡаӡатәра хықәкыс иҟаҵаны, ансамбль анаҧхгараҭареи арҿиаратә коллективи Аҧсны акультуреи аҭоурыхтә-культуратә ҭынхақәа рыхьчареи Аминистрра ахь ансамбль Кандид Ҭарба ихьӡ ахҵаразы азыҳәа ҟарҵеит.
Аилацәажәара ашьҭахь, Жәлар рыкәашара Аҳәынҭқарратә ансамбль “Кавказ” Кандид Ҭарба ихьӡ ахҵаразы аӡбара рыдыркылеит.